Daniela Greene matkusti Syyriaan ja varoitti terroristimiestään tutkinnasta.

Daniela Greene sai kaksi vuotta vankeutta. Hän pelkää nyt perheensä hengen edestä. KUVAKAAPPAUS CNN

Denis Cuspertilla oli menestyksekäs räppäriura Saksassa. Hän valitsi kuitenkin jihadin. EPA / AOP

Yhdysvaltain keskusrikospoliisi FBI:n tulkkina toiminut Daniela Greene, 38, matkusti vuonna 2014 Syyriaan ja meni naimisiin miehen kanssa, jota hänen oli määrä tutkia. FBI:lle kiusallisen asian paljasti uutiskanava CNN.

Greene valehteli FBI:lle siitä, minne oli menossa, ja varoitti tuoretta aviomiestään häntä koskevasta tutkinnasta, selviää liittovaltion oikeuspöytäkirjoista.

Greenin aviomies ei ollut mikään riviterroristi vaan Denis Cuspert, jihadiin kääntynyt saksalainen rap-artisti. Cuspert, joka tunnettiin aiemmin artistinimellä Deso Dogg ja joka otti Syyriassa nimen Abu Talha al-Almani, on erikoistunut propagandavideoiden tekemiseen ja länsimaalaisten rekrytoimiseen Isisin riveihin.

Cuspert on muun muassa uhannut ex-presidentti Barack Obamaa kurkunviiltoeleellä propagandavideossa. Toisessa videossa hän pitelee käsissään irtileikattua päätä.

Uskomaton häpeä FBI:lle

Greene tajusi tehneensä pahan virheen pian avioliiton solmimisen jälkeen. Hän lensi takaisin Yhdysvaltoihin, missä hänet pidätettiin välittömästi. Hän suostui tekemään yhteistyötä viranomaisten kanssa, mikä johti myöhemmin poikkeuksellisen lievään tuomioon.

Greene myönsi valehdelleensa valtiolle kansainvälistä terrorismia koskevissa asioissa, ja hänet tuomittiin kahdeksi vuodeksi vankeuteen. Hänet vapautettiin viime kesänä.

FBI on kertonut CNN:lle tiukentaneensa turvallisuuskäytäntöjään tapauksen jälkeen.

- Tämä on uskomaton häpeä FBI:lle, siitä ei ole epäilystäkään, entinen ulkoministeriön viranomainen John Kirby kommentoi CNN:lle ja sanoi uskovansa, että amerikkalaisen Greenen pääsy Syyriaan vaati korkeimpien Isis-johtajien hyväksynnän.

Greenen kahden vuoden tuomiota voidaan pitää hyvin lievänä, sillä tavallisesti pelkästä yrityksestä matkustaa Syyriaan Isisin luo on annettu huomattavasti pidempiä vankeustuomioita. Keskimäärin näillä tuomioilla on ollut pituutta 13,5 vuotta.

Greene työskentelee nykyisin hotelliemäntänä. Hän ei halunnut kommentoida tapausta CNN:lle, koska kertoi pelkäävänsä perheensä turvallisuuden puolesta.